google/wiki40b huggingface dataset:
Comités Olympiques Européens

Comités Olympiques Européens (COE) er en europeisk ikke-statlig organisasjon som består av de 49 nasjonale olympiske komiteene i Europa. COE utgjør den europeiske grenen av Association des Comités Nationaux Olympiques, foreningen av nasjonale olympiske komiteer.
COE ble stiftet i 1975 i Lisboa. Organisasjonen har sitt hovedkontor i Roma i Italia.
Organisasjonen arrangerer Europalekene, Europeisk Ungdoms-OL og de europeiske småstatslekene.
Jimmy Floyd Hasselbaink

Karriere

Han begynte sin karriere i Nederland i klubben Stormvogel Telstar. I 1990 gikk han til AZ Alkmaar, og her ble han til 1993. I august 1995 gikk han til den portugisiske klubben Campomaiorense, men etter bare en sesong, fortsatte han til Boavista FC. Han spilte her i en sesong, og scoret 20 mål på 29 kamper, og bidro til at laget vant den portugisiske cupen. 
I 1997 signerte han for Leeds United, hvor han ble i to sesonger. I 1999 gikk turen til Spania og Atletico Madrid. Her ble det en sesong med 34 kamper og 24 mål. 
Etter dette var det tilbake til England igjen, denne gangen Chelsea. Her spilte han fram til 2004. Så gikk turen til Middlesbrough. Det ble to sesonger i denne klubben. Han spilte for Charlton i 2006. Han signerte for Cardiff 16. august 2007. Han avsluttet også sin karriere i Cardiff i 2008.
Celleteorien

Ifølge celleteorien er celler den grunnleggende enheten i alle levende organismer, og alle celler har sitt opphav i allerede eksisterende celler. De første arbeidene med teorien kom på 1600-tallet sammen med mikroskopene som gjorde det mulig å betrakte cellene. Celletorien overtok for teorien om vitalismen.
Robert Hooke var den første som oppdaget cellestrukturer. Mens han studerte tynne korkskiver gjennom et selvbygd mikroskop la han merke til tusenvis av små porer. Han kalte disse for celler, og publiserte funnet i Micrographia (1665). Det han egentlig observerte var døde cellevegger. Hans observasjoner sa ingenting om andre organeller eller cellekjerner. Han viste heller ikke om funksjonen til cellene. I 1674 var Antonio van Leeuwenhoek den første til å observere levende celler under mikroskopet, da han studerte en grønalge i slekten Spirogyra. Han kalte det han så for små dyr. I hans verk "Arcana Naturae" ble også blodceller, infusjonsdyr og spermier beskrevet for første gang.
Det er likevel Theodor Schwann, Matthias Jakob Schleiden og Rudolf Virchow som deler æren for celleteorien. Schwann og Schleiden foreslo i 1839 at cellene var den grunnleggende byggesteinen i alt liv. Schleiden foreslo feilaktig at cellene blir skapt av seg selv gjennom diverse krystalliseringer av ulike mineraler. Det var Virchow som i 1858 konkluderte med at alle celler har sitt opphav i allerede eksisterende celler.
Varp

Et varp eller verp, også kalt et kast, er en haug med stein eller pinner som er kastet sammen for å markere eller minnes en opprivende hendelse, for eksempel et mord, en henrettelse eller liknende. Skikken med å kaste en sten eller en annen gjenstand der hvor det er foregått noe spesielt finnes i mange land, og regnes som en urgammel skikk.
I folketroen knytter det seg også ofte forestillinger om at det kan hende en noe ondt dersom man går forbi varpet uten å kaste noe på. Ordet «varp» er i slekt med det norske «verpe» og tysk werfen «kaste».

Noen eksempler

Biskop Jens Nilssøn, som reiste vidt og bredt på Østlandet i forbindelse med sine visitasreiser på slutten av 1500-tallet, beretter at han så noen slike varp på Kjølveien mellom Hadeland og Toten: «Saa fore wi derfra i nord offuer Kiølveigen 1 mil til nogle kaars staaendis vdj it varp, som wi haffde paa den høyre haand paa en backe. Och haffde wi tilforn 3 eller 4 varp 1 fiering imellum huert».
På andre siden av elva for Neset i Bygland, hvor Sigurd Sordal ble henrettet i 1790-årene for drapet på sin kjæreste, finnes et digert varp. Det er kjent fra mange steder at slike hauger aktualiserte og holdt liv i sagnet som knyttet seg til stedet. Folk kom på og gjenfortalte historien hver gang de passerte.
I tilfellet Sigurd Sordal var hans egen familie mot forbindelsen, og mente det var noe «gale» med jenta. En dag hun satt i fjøset og melket gikk han inn og stakk henne i hjel. Han må selv ha ment det var et barmhjertighetsdrap, for etterpå spaserte han ut i tunet og trallet slått:
Eg tykkjer so vondt um tulla mi;

men no hev ho sloppe sorgi si!
Så rømte han bygda. Han fikk seg arbeid annetsteds, men ble stadig mer stille, og når de hadde fri og de andre undommene hadde dans og fest, satt han for seg selv og leste i Bibelen. To år senere vendte han tilbake rede til å ta sin dom og sin straff. Han skulle halshugges på Steglefloti, hvor det ble reist en avrettingstribune i form av en stegle. Da Sigurd ble hentet ut, gjorde han først et sprang så langt at ingen har gjort det etter ham, så tok han til å synge på slåtten sin, som senere fikk bære navn etter ham, «Sigurd Sordals slått».
Dommen ble lest opp med skarpretteren og en stor menneskemengde tilstede. Til slutt ropte dommeren ut at han likevel kunne få friheten igjen dersom det var noen blant publikum som var villig til å ta ham til ekte: «Daa steig ei ung, raudleitt gjenta fram, Bergit Spræle heitte ho, og ropar: "Eg vil gifta meg med Sigurd" "Men eg vil døy!" svara Sigurd med same.» Straks øksa falt og hodet trillet ned på steglet sprang de fallesyke frem for å sikre seg friskt blod, som de trodde var dem til hjelp mot nye anfall. Liket ble liggende, overlatt til seg selv uten å komme i kristen jord. Til sist sloss kråker og skjærer om liket.
Johann Peter Salomon

Liv og virke

Salomon spilte i ulike tyske hofforkestre før han i 1781 flyttet til London. Han spilte først i kvartetter, men bygde seg opp som impresario og fikk etterhvert stor betydning for byens musikkliv. 
I 1790 var Salomon i Wien der han gav Joseph Haydn et lukrativt tilbud som innebar at Haydn oppførte sine nye symfonier med stort orkester i London. Den 58 år gamle Haydn var på det tidspunktet pensjonert etter at Esterhazys hofforkester var blitt nedlagt, så han slo til på tilbudet, noe som viste seg å bli en stor økonomisk og kunstnerisk suksess for ham. Under det første London-oppholdet skrev og uroppførte Haydn symfoniene nr. 93 til 98, under det andre symfoniene nr. 100 til 104. Alle bærer derfor tilnavnet London-symfoniene, men de siste kalles i blant også Salomon-symfoniene. Betegnelsen stammer ikke fra Haydn selv. 
Salomon var fiolinsolist under uroppføringen av Haydns Sinfonia Concertante i B-dur for fiolin, cello, obo og fagott, opus 84, Hob. I:105 (1792), som Haydn skrev og oppførte under det første London-oppholdet.
Beethoven- og Salomon-familiene var naboer og venner i Bonn. Salomon flyttet fra Bonn før Ludwig van Beethoven ble født, men de ble kjent med hverandre under Salomons besøk i hjembyen. I et brev fra 1815 forhører Beethoven seg med Salomon om han kan formidle kontakt med en London-forlegger. 
Salomon døde av skader han fikk etter et fall fra hest august 1815. Han ble gravlagt i Westminster under stor publikumsdeltakelse.
University of Texas at El Paso

University of Texas at El Paso (UTEP) er et amerikansk statsuniversitet tilhørende utdanningssystemet University of Texas System. Skolen ligger i grensebyen El Paso ved Rio Grandes elvebredder. Skolen ble etablert i 1914 som The Texas State School of Mines and Metallurgy og en gruvegang finnes fortsatt i ørkenklippene som ligger innenfor skolens kampus. I 1949 ble navnet endret til Texas Western College og ble The University of Texas at El Paso i 1967. Høsten 2011 signerte skolen 22 640 studenter.
UTEP er USAs største universitet der meksikansk-amerikanere utgjør flertallet, rundt 75 %. Innen denne gruppen er det det eneste universitet som er klassifisert som RU/H, Research Universities (høy forskningsaktivitet) av Carnegie Foundation.
Skolen kjennetegnes av arkitekturen på kampusbygningene som er inspirert av den bhutanske stilen dzong.
Videre har skolen mye sportshistorie og var den første sørstatsskole som la til rette for universitetssport og per 2012 fortsatt den eneste skolen fra Texas som har vunnet NCAAs baskeballmesterskap for menn. Den seieren kom i 1966, og skolen stilte da som første amerikanske universitet med kun afroamerikanske spillere. Hendelsen er gjengitt i Walt Disney Pictures' film Glory Road fra 2006. Internasjonalt har UTEP anerkjennelse som skolen til lengdehopplegenden Bob Beamon, og skolens historie fra friidrett er preget av internasjonale utøvere.
Adam Chennoufi

Tidlig karriere og Umeå FC

Chennoufi startet karrieren som fotballspiller i Gimonäs CK. Han spilte for Umeå FC fra 2009 til 2012, hvorav siste sesongen i Superettan.

GIF Sundsvall

Chennoufi gikk til GIF Sundsvall etter 2012-sesongen. Han spilte to sesonger for klubben i Superettan, før de rykket opp til Allsvenskan etter 2014-sesongen. Chennoufi spilte første kamp i Allsvenskan da GIF Sundsvall 6. april 2015 tapte 1–4 for Malmö FF.
C.M. Seehuus

Studier, tidlig virke

C.M. Seehuus studerte ved Baptist Union Theological Seminary i Morgan Park, Chicago i årene 1885-1888. Tilbake i Norge ble han ansatt som reisesekretær i Norsk Søndagsskoleunion hvor han arbeidet ut fra Kristiania og Moss.

Pastor

Han kom til Skien i 1895, hvor han sa ja til kallet å bli pastor i Skien baptistmenigheten i 1899. 
Tidlig 1900-tallet hadde flere kristne  en lengsel etter en berøring av Den hellige ånd, og det var en lengsel etter hellighet. I 1905 var vekkelsen i Wales på sitt høydepunkt, og mange i Skien, opplevde en dyp trang i hjertet, etter en større vekkelse også i Skien og i Norge. 
I 1905 brøt en stor vekkelse ut i baptistmenigheten i Skien. Mange, særlig ynge mennesker ble frelst. Møtene var preget av «kraft og salvelse». Det var umulig å skaffe plass til alle som ville inn på møtene.
På slutten av 1906 eller tidlig i 1907 begynte enkelte av medlemmer i menigheten å tale i tunger, og det var helt nytt og ukjent. Mange var skeptiske. Seehuus tok dette opp som egen sak på menighetsmøtet 10. mars 1907.  Fra referatet: … Ingensinde før har alvorligere sak vært behandlet, idet der samtidig med en sterk vekkende bevegelse, en for oss ny åndsretning har grepet om seg, hvor i forbindelse med en synlig åndsfylde følger over enkelte en foreteelse, lik den i Pauli brev til Korinterne 14. kap. beskrevne tungetale, overfor hvilket menigheten har hatt forskjellige meninger …. Det ble splittelse i menigheten og det kom forslag om å forby tungetale på møtene. Saken fikk ingen løsning.

Splittelse

Den 27. januar 1908 innleverte Seehuus sin oppsigelse, med virkning fra 1. februar. Som grunn angav han en uoverensstemmelse mellom ham og en del menighetstjenere og menighetsmedlemmer angående nådegavene og deres bruk i møtene. Familien Seehuus og omtrent 25 andre meldte seg ut av Skien baptistmenighet. Seehuus dannet en ny menighet i Skien, den fikk navnet Tabernaklet. Dette var den første menighet i det som skulle bli den norske pinsebevegelsen. Menigheten ble grunnlagt 24. april 1908.
Haba Haba (Stella Mwangi-sang)

Melodi Grand Prix

Sangen var én av 21 som ble plukket ut til å delta i NRKs Melodi Grand Prix 2011. «Haba Haba» var det sjette og nest siste bidraget ut på scenen i Skien fritidspark lørdag 29. januar. Der vant den og kvalifiserte seg til finalen i Oslo Spektrum lørdag 12. februar 2011.
I finalen var «Haba Haba» det sjette bidraget ut på scenen og avanserte til gullfinalen. Der vant sangen en suveren seier med over 280 000 stemmer og ble dermed Norges bidrag til Eurovision Song Contest i Düsseldorf i mai.
Utdypende artikkel: Melodi Grand Prix 2011

Eurovision Song Contest

Norge var trukket til å delta i den første semifinalen i Esprit Arena i Düsseldorf tirsdag 10. mai. Der var «Haba Haba» det andre bidraget ut på scenen – etter Polen, og før Albania. Tross at Stella Mwangi var blant forhåndsfavorittene, ble hun bare nummer 17 av 19 i semifinalen. Dermed kvalifiserte hun seg ikke til finalen lørdag 14. mai. Dette var første gang siden 2007 at Norge ikke var med i en Eurovision-finale.
Utdypende artikkel: Eurovision Song Contest 2011

Om sangen

Tittelen er swahili og betyr steg for steg. Teksten er en optimistisk oppmuntring til publikum om at du kan klare alt, bare du jobber for det.
Sangen har klare elementer av afrikanske rytmer og melodier. Det afrikanske lydbildet i vinnersangen fikk flere seere til å reagere, og enkelte mente det var feil at en afrikanskfødt artist med en afrikansk-inspirert låt skulle representere Norge i Eurovision Song Contest. Mest oppmerksomhet skapte varaordfører i Aure, Rita Ormbostad, som postet følgende kommentar på Faceook rett etter finalen: «Gi mæ sama, isbjørna å moskusa! Æ syns d e d vi ska sæll, å itj at vi har åpne asylmottak!!!! Ska kvæss mæ et spyd å handel bongotrommå t dusseldorf». Ormbostad beklaget kommentaren og kom med en uforbeholden unnskyldning kort tid etterpå. Også i Tyskland ble den norske vinnerlåten møtt med overraskelse. Tysklands svar på Per Sundnes, Stefan Raab, kalte låten for «bongo-bongo-musikk». Oppstyret sparket i gang en viss rasismedebatt i Norge, men Stella Mwangi selv ønsket ikke å kommentere rasismedebatten da hun var gjest på Skavlan helga etter finalen.
The Winans

The Winans er en amerikansk gospelkvartett fra Detroit, Michigan, som har vært aktiv siden 1980. Gruppen besto av brødrene Marvin, Carvin, Michael og Ronald Winans. Sistnevnte døde i 2005. Brødrene har også seks andre søsken, og er sammen med foreldrene kjent som "The Winans Family".

Musikalsk karriere

Brødrene vokste opp i Detroit der de ble oppdaget av Andrae Crouch, som skaffet dem kontrakt hos Light Records. Deres første plate, Introducing The Winans ble produsert i 1981. Stilen deres ble lagt merke til utenfor gospel-miljøet, og de fikk sendetid på R&B-radio. Deres siste innspilling var i 1995, men de har senere vært med i forskjellige prosjekter med hele Winans-familien.
Ringart

Ringart er en artsgruppe hvis populasjoner danner en ring.
Mellom nabopopulasjonene skjer det genflyt, men ringen er avbrutt ett sted, dvs. ringens sluttpopulasjoner er ufruktbare med hverandre.

Definisjon

En slik ringart ser ved første øyekast ut til å stride mot sunn fornuft:
I matematikken og logikken gjelder «hvis A = B og B = C, så A = C» (transitivitet).
Derfor forventer man, hvis det fins genflyt mellom populasjon A og B på den ene siden og mellom B og C på den andre siden, at det også fins genflyt mellom populasjon A og C.
Hvis disse er ringartens sluttpopulasjoner, er imidlertid dette ikke tilfellet (i hvert fall ikke direkte fra A til C).
«Løsningen» ligger i at genflyt ikke betyr lik («=»), men lik nok («≈»).
Derfor er det godt mulig at hver populasjon ligner på nabopopulasjonen, men at de respektive sluttleddene ikke ligner mye (eller nok) på hverandre.
Hvorvidt populasjoner i en ringart faktisk får forplantningsdyktig avkom er ofte ikke kjent. For å være en ringart, er det tilstrekkelig at populasjonene fremdeles er forplantningsdyktige med hverandre, ikke at de faktisk forplanter seg med hverande. Nyere forskning har for eksempel satt spørsmålstegn ved at det faktisk skjer genflyt mellom alle populasjonene i graåmåse-komplekset.

Ringarter som midlertidig fenomen

Ringarter vil vanligvis ikke vare lenge i en geologisk eller evolusjonær målestokk.
De er resultater av en pågående artsdannelse, et ledd på veien fra en vidt utbredt art til flere nye arter. Det forventes at ringarter vanligvis raskt vil bli delt opp i to eller flere arter i løpet av noen hundre eller tusen generasjoner, men ikke alltid.
Slike ringarter er eksempler på et artskompleks med uklare artsgrenser. I noen tilfeller vil enkelte av ringartens populasjoner være beskrevet som egne arter. Hvorvidt det er snakk om virkelige arter avhenger blant annet av artsbegrepet som brukes. Forskjellige forskere bruker gjerne litt forskjellige artsbegreper, og slike beskrivelser vil derfor kunne være gjenstand for diskusjon, og ikke alle forskere vil godkjenne slike arter.
Glenn Hysén

Karriere som spiller

Hysén startet sin karriere på IFK Göteborg og etablerte seg raskt som en tøff forsvarsspiller. I 1983 ble han kåret til årets fotballspiller i Sverige og han fikk sin aller første landskamp, han ble da oppdaget av PSV Eindhoven og fikk dermed en overgang til dem. Han gikk senere til Fiorentina og i 1988 ble han igjen tildelt Guldbollen etter å ha gjort en stor kamp mot England i tillegg til å ha spilt bra for Fiorentina. Engelske klubber ble da interessert i Hysén. En stund så det ut til at han skulle gå til Manchester United, men Liverpool viste interesse og Hysén foretrakk Anfield fremfor Old Trafford siden Liverpool på den tiden var den dominerende klubben i England. Ved siden av veteranen Alan Hansen og unggutten Gary Ablett i Hansens skadeperiode var Hysén en viktig del av Liverpool da de vant Ligaen i 1990. Han var senere kaptein for Sverige under et skuffende VM i Italia i 1990 da de tapte sine tre første kamper og gikk ut forbausende tidlig.
Deretter gikk det nedover for den store svensken. Etter at Kenny Dalglish sa opp som manager i Liverpool og Graeme Souness tok over fikk han lite spilletid, og i 1992 dro han tilbake til Sverige for å avslutte karrieren i GAIS.

Etter spillerkarrieren

Han er nå trener for Utsiktens BK. Hans tre sønner Tobias (f. 1982), Alexander (f. 1987) og Anton (f. 1990) er også aktive fotballspillere.
Magnar Lundemo

Idrettskarriere

Magnar Lundemo var eliteutøver i både langrenn og løp i mange år. Lundemo har flere NM-gull fra friidrett, med to 10 000 m løp (1961 og 1962), maraton i 1964, 8 km terrengløp i 1960 og fire gull på 25 km landeveisløp fra 1961–1964.
I langrenn gjorde Lundemo sin beste individuelle prestasjon i et internasjonalt mesterskap da han ble nr 4 på 15 km under VM i 1962 i Zakopane i Polen. Han ble norsk mester på 15 km året før. Lundemo deltok på de norske stafettlagene som ble nummer fire både i VM 1962 og OL 1964. Han ble nummer åtte på 15 km under OL 1964. Han vant det 60 km lange Engelbrektsloppet i Norberg i Sverige tre ganger; i 1970, 1972 og 1973 og han vant Marcialonga i Italia i 1974. I 1962 ble han tildelt Egebergs ærespris.

Trenerkarriere

Etter at han la opp som aktiv, fungerte han i mange år som skitrener på lokalt og nasjonalt plan. Han var trener for Østerrikes herrelandslag, og fra 1978 tok han over som norsk rikstrener. Han fikk sin topp som landslagstrener under VM på hjemmebane i Holmenkollen i Oslo i 1982. 
Under OL i Sarajevo i 1984 gikk Lundemo ut med påstander om bloddoping i finsk langrenn. 17 år senere ble seks finske langrennsløpere tatt for bloddoping.

Til minne om Lundemo

Magnar Lundemo har sin egen fotballcup, gjennom IL Vardens Magnar Lundemos Minnecup, og et eget minneløp gjennom Magnar Lundemos toppløp, som er et toppløp til Fonnfjellet i Meråker. Lundemo har forøvrig selv en sterk rekord på dette toppløpet, fra 1969.
Europamesterskapet (multisportkonkurranse)

Europamesterskapet er en multisportkonkurranse som samler flere sporters europamesterskap hvert fjerde år. Denne formen for å arrangere europamesterskap ble første gang gjennomført fra 2. til 12. august 2018, i vertsbyene Berlin i Tyskland og Glasgow i Storbritannia. Flere av sportene som inngår i Europamesterskapet arrangerer EM oftere enn hvert fjerde år. Disse vil fortsette med det, og vil komme inn under Europamesterskapet hvert fjerde år.

Bakgrunn

European Championships Management ble opprettet av Paul Bristow og Marc Jörg. Bristow og Jörg utviklet konseptet og organiserer Europamesterskapet på vegne av de forskjellige idrettenes europeiske forbund.
I 2018 ble EM i friidrett arrangert i Berlin, mens Glasgow sto som arrangør av svømmesport (stuping i Edinburgh), roing, sykkelsport, turn, triatlon og golf (i Gleneagles). Europamesterskapets logo, «Mark of a Champion», er en stjerne som de forskjellige sportene symbolsk samles under. Den europeiske kringkastingsunion (EBU) er en nøkkelpartner, og konkurransene sendes fritt på TV over Eurovision-nettverket, hvor det også sendes også via radio og flere digitale plattformer.
Europamesterskapet må ikke forveksles med Europalekene som organiseres av Comités Olympiques Européens.
Louis Hogganvik

Louis Hogganvik (født 16. mars 1883 i Halse, død 19. januar 1945) var en norsk motstandsmann og torturoffer under andre verdenskrig. Etter å ha blitt arrestert 10. januar 1945 ble han drevet til selvmord i Gestapos fangenskap på Sørlandet. Boken «Himmelarkivet» skrevet av Gaute Heivoll handler om hans historie.
Sukkerhuset

Byggets historie

Initiativtakerne bak byggingen var «Handelskapet» i Trondheim, med lagmann Hans Ulrich Mølmann og rådmann Hans Horneman i spissen. De kjøpte en eiendom med et påstående våningshus, kjent som Schnitlergården oppført i 1729 med fasade mot Sverres gate. I 1851 ble eiendommen solgt til Erich Christian Dahl, som i 1856 etablerte ølbryggeriet E. C. Dahls Bryggeri. Bryggeriet holdt til i bygningen fram til 1984. 
Huset ble fredet i 1927 og eies i dag av E. C. Dahls Eiendom (Odd Reitan), og huset brukes i dag (2016) hovedsakelig av NTNU. Sukkerhuset har også et eget serveringssted, Sukkerhuset Kjeller & Scene, som drives av studenter ved NTNU.

Slaveriets innpass i Trondheim

Produksjonen av raffinert sukker var basert på import av råsukker fra Karibia, særlig fra Dansk Vestindien, nå de amerikanske Jomfruøyene, St. Thomas, St. Jan og St. Croix. Eierne av Sukkerhuset fraktet råsukkeret til Trondheim med egne skip, og i den mest aktive perioden hadde huset egne oppkjøpere på St. Croix. De deltok også i den profitable slavetransporten fra Gullkysten til Karibia. Sukkerproduksjonen på Kalvskinnet førte til at det ble etablert en rekke «sukkerbedrifter» i Trondheim, bl.a. Crystal, Erbe og Nidar.

Byggets arkitektur

Eksteriøret har endret seg lite siden huset ble bygget. Nordsiden av bygget ut mot Erling Skakkes gate (bildet) har en symmetrisk og monumental fasade med innslag av både barokk og rokokko. Interiørmessig har bygningen gjennomgått markante endringer, med unntak av loftsetasjen. Som bryggeri rommet første etasje i murverk produksjonslokalene, mens de øvre etasjene i laft ble brukt til lager av ferdigvare.
Norges internasjonale pressesenter

Norges internasjonale pressesenter er Utenriksdepartementets servicesenter for utenlandske korrespondenter i Norge. Senteret ligger i Klingenberggaten i Oslo.
Norges internasjonale pressesenter ble opprettet like før Vinter-OL i 1994 for å gi tilreisende journalister fra andre land gode arbeidsforhold, møterom, arbeidsrom, bredbånd og andre tekniske hjelpemidler.
Senteret ble besluttet nedlagt fra 1. april 2005, men etter protester fra blant annet Norsk Journalistlag og Foreign Press Association of Norway ble beslutningen omgjort.
Gokstadfæringen

Gokstadfæringen var en mindre båt, en færing på 6,5 meter for to par årer, som ble funnet sammen med Gokstadskipet, vikingskipet som ble funnet i en gravhaug ved Sandefjord i Vestfold i 1880, og er datert til rundt år 900.

Historikk og konstruksjon

Det ble funnet i alt tre mindre båter i Gokstadfunnet. De var i mange fragment. Da Frederik Johannessen var ferdig med å rekonstruere Gokstadskipet i 1930, bygde han opp igjen to av disse båtene: en færing på 6,5 meter og en treroing på om lag 10 meter. Begge disse båtene er klinkbyggede. Det har vært brukt svært granne bord. 
Færingen minner mye om færinger en ser på Vestlandet i våre dager. Gokstadfæringen skiller seg fra for eksempel oselveren ved at stavnene er tilhogne slik at bordgangene starter som en del av stavnen. Dette er et trekk som også finnes på større skip. 
Gokstadfæringen er for det meste bygd av eik. Øverste bordgangen er av furu. Det er og tofter og tiljer. Akterut har den styreåre på [styrbord]] side, slik en finner på større skip.
Under utgravninga av et gravfelt fra vikingtida ved gården Gulli utenfor Tønsberg i Vestfold i 2004, ble det funnet rester av båter som tilsvarer gokstadfæringen.
Det er blitt bygd flere kopier av gokstadfæringen.
Migatronic

Migatronic er en dansk sveisemaskinfabrikk som ble etablert i 1970. Migatronic er en av Europas største produsenter av sveisemaskiner, med en produksjon på over 20 000 enheter hvert år og en omsetning på ca. 325 mill. kr.
Migatronic eksporterer sveisemaskiner til over 40 land, og har datterselskaper i 10 europeiske land. Migatronic var den første sveisemaskinfabrikken innenfor EU-området som ble ISO 9001-sertifisert.